  Майя Бывальцева Удмуртиын «Пичи Чеберайёс но Батыръёс» элькун вожвылъяськонлы йылпумъянъёс лэсьтӥзы. Туэ нырысьсэ онлайн амалэн ортчем конкурсэ улосвылысь 170 нылпи садъёс пыриськизы. Жюри 300-лэсь трос пиналъёслэсь ужъёссэс учкиз но дунъяз. Со сярысь ивортодэтъя «Удмуртия» агентстволы жюрилэн ёзчиез, Ижкарысь Кузебай Герд нимо йӧскаылк гимназиысь ватсаса тодон-валан сётонъя дышетӥсь Светлана Зинкова вераз. Туж паймымон но шумпотымон луиз, сомында нылпи садъёс пыриськизы шуыса та конкурсэ, луиз сыӵе луонлык, учкыны соосты ваньзэсты. Малы ке шуоно азьло аръёсы соос асьсэ ёросъёсазы ортчо ке вал, ми адӟиськомы ни вал татын, куке соос люкасько, самой-самой устооссэ гинэ Светлана Зинкова, вожвылъяськонысь жюрилэн ёзчиезСолэн верамезъя, вожвылъяськонэз радъясьёсты но жюриез озьы ик шумпоттӥз, тросэз пиналъёс удмурт кылын рос-прос вераськыны быгато шуыса. Озьы ик пусъеме потэ на уйпал ёросъёсты, отын но вань сыӵе умой вераськись пиналъёс шуыса, малы ке шуоно азьло шуиськом вал лымшор палан гинэ, шор ёросъёсын сыӵе ӟеч удмурт кылэз тодо шуыса. Али адӟиське, уйпал ёросъёсын но ужало та ужрад бордын Светлана Зинкова, вожвылъяськонысь жюрилэн ёзчиезТуэ нырысьсэ вожвылъяськон улосвылкуспо ёзэ потӥз шуыны луэ – конкурсэ Татарстанысь нылаш пыриськиз. Со сяна, куриськонзэс сётыны беромем дасо пала адямилэсь ужъёссэс вожвылъяськонэ пыртытэк дунъязы на. Пичи Чеберай но Батыр ним понна вожвылъяськись пиналъёс куинь ӧръя быгатонлыкъёссэс возьматыны кулэ вал: асьсэ сярысь вераны, кылбур лыдӟыны яке кырӟан быдэстыны, кыӵе ке вашкала арбери сярысь вераны. Ваньмыз – одно ик удмурт кылын. Вожвылъяськонэ пыриськисьёс трос вал бере, радъясьёс Чеберайёсты но Батыръёсты ньыль группаосъя бырйыны малпазы – уйпал, лымшор, шор ёросъёсысь но каръёсысь. Озьы, конкурсын вормизы:  Уйпал чеберай – Мирослава Ворончихина (Кез ёрос); Уйпал батыр – Артём Белослудцев (Кез ёрос); Лымшор чеберай – Виктория Хохрякова ( Алнаш ёрос); Лымшор батыр – Денис Постников (Алнаш ёрос); Шор чеберай – Маргарита Шуматбаева (Шаркан ёрос); Шор батыр – Александр Тимошкин (Шаркан ёрос); Кар чеберай – Алекся Андреева (Ижкар); Кар батыр – Тимур Рахимов (Ижкар). Со сяна, нылъёсты «Мусокай», «Визьнодӥ», «Визьпог», «Дыдыкай» номинациосын, пиосты «Визьнодӥ», «Шӧртчи», «Визьлюк», «Усточи» номинациосын пусйизы. Чеберайёсты но Батыръёсты, номинациосъя пусъем нылъёсты но пиосты 19-тӥ толсуре Ижкарын Калыкъёслэн эшъяськон юртазы сӥлы карозы. Нош ваньмызлы конкурсэ пыриськем пиналъёслы дипломъёс ыстозы Тодэ вайытом, «Пичи Чеберайёс но Батыръёс» вожвылъяськон «Удмурт нылкышно кенеш» огазеяськонэн арлы быдэ радъяське. Сое удмурт кыллэсь элькунмылэн огез кун кылэз луэмзэ юнматон, улосвылмылэсь йӧскалык аспӧртэмлыксэ утён, нылпи садъёсысь визьнодасьёслэсь удмурт кыллы дышетыны мылкыдзэс ӝутон, удмурт кылын семьяын вераськонэз вӧлмытон понна ортчыто. Тодэ вайытом, та нуналъёсы Удмуртиын нылпи садэ ветлӥсь пиналъёслы удмурт кылын хрестоматиос поттӥзы.   Тегъёс: Лулчеберет Ижкар Удмуртия вожвылъяськон пиналъёс Удмуртнылкышнокенеш дӥськут пичиЧеберайёсноБатыръёс 100ар  